
חברי ויועצי המועצה הארצית לתכנון ולבניה

שלום וברכה,

הנדון:  תיקון תקנות התכנון והבניה בענין תופעת המרפסות המדלגות

בישיבת  המועצה מס' 487 מיום ה- 7 באוגוסט 2007 נדון תיקון מוצע לתקנות התכנון והבניה (חישוב שטחים ואחוזי בניה בתכניות ובהיתרים) התשנ"ב – 1992 (להלן: "תקנות חישוב שטחים").
המועצה הסכימה כי התקנות, בנוסחן הקיים, משפיעות על חזיתות הבניינים בישראל ועל איכות הדיור של המשתמשים, ועל כן החליטה כי יש מקום  לתיקון תקנה 4  לנושא גזוזטרה כך שלא יווצר עוד הצורך "בעיצוב" מבנים  בעלי גזוזטראות במרווח של שתי קומות ומעלה, הנובע רק בשל המגבלות הקבועות בתקנות אלו. 
הנושא עלה  בשנית בעקבות פניות נוספות שהגיעו מגורמים שונים בעיקר בשל פתיחת הפתח לסגירת גזוזטרות המקורות בגובה קומה אחת.
ועדת המשנה לבניה ולתקנות החליטה לפנות בקול קורא למהנדסי הערים, עמותת האדריכלים, איגוד מהנדסי הערים והתאחדות הקבלנים על מנת לקבל רעיונות והצעות בנושא.
בישיבת ועדת המשנה מיום 27.12.07 נדונו כל ההתייחסויות שהתקבלו, והוחלט להמליץ על עריכת השינויים הבאים:
1. המקום הראוי להתייחסות לנושא אופן בנית הגזוזטרה אינו בתקנות כי אם בתכנית, אשר תתן מענה מתאים לאופי הסביבה ותושביה, ועל כן יש לבטל התקנה הקובעת כי בניית גזוזטרה בגובה שתי קומות איננה באה במנין השטחים המותרים לבניה על פי התכנית שחלה במקום. יצויין כי אמנם מטרת התקנה היתה לעודד בנית גזוזטרות, לרווחת הדיירים אולם נוכח הביקוש הרב לדירות עם גזוזטרות, ממילא מתוכננים מרבית הבניינים בהתאם.
2. על מנת לאפשר למוסדות התכנון, למתכננים ולציבור כולו להערך לענין זה, תבוטל התקנה  באופן מלא רק בעוד שנתיים - ביום 1.1.2010.
3. בתקופת הביניים, ניתן יהיה לתת היתרים לבניית גזוזטרות בגובה קומה אחת, ובלבד ששטח הגזוזטרה יהיה בין 10-14 מ"ר, ולא יותר מ-12 מ"ר כפול מספר הדירות בבנין.
4. הוראת המעבר תחול על בניה על פי תכנית שהופקדה לפני 1.1.2010. יחד עם זאת, ניתן לקבוע גם בתקופה זו הוראות אחרות בתכנית, במקום האמור בתקנות.
5. על מנת למנוע, ולהקשות על סגירת גזוזטרה שנבנתה על פי תקנות חישוב שטחים (כלומר שטח הגזוזטרה לא חושב במנין שטחי הבניה מותרים על פי התכנית) מוצע גם תיקון לתקנות התכנון והבניה (היתר לעבודה מצומצמת) התשס"ג – 2003 בו מודגש כי האפשרות לסגירת מרפסת בהיתר לעבודה מצומצמת לא תחול על גזוזטרה שאושרה מכוח תקנות חישוב שטחים.  כמו כן מוצע תיקון לתקנות התכנון והבניה (סטיה ניכרת מתכנית) התשס"ב – 2002 לפיו סגירת הגזוזטרה האמורה בתקנות חישוב שטחים מהווה סטיה ניכרת מתכנית.
מצ"ב הצעת נוסח לתיקון תקנות התכנון והבניה כלהלן:

1. תקנות התכנון והבניה (סטיה ניכרת מתכנית) 
2. תקנות התכנון והבניה (חישוב שטחים ואחוזי בניה בתכניות ובהיתרים)
3. תקנות התכנון והבניה (היתר לעבודה מצומצמת)

              






בברכה,

           






          דוד פילזר

     מנהל האגף להנחיות ותקנות תכנון ובניה 

